Σάτον Χου

Το Σάτον Χου (αγγλικά: Sutton Hoo) είναι αρχαιολογικός χώρος δύο νεκροταφείων από την αγγλοσαξονική περίοδο που χρονολογούνται από τον 6ο έως τον 7ο αιώνα και περιλαμβάνουν περίπου 15 τύμβους και 30 τάφους. Βρίσκεται κοντά στην πόλη Γούντμπριτζ, Σάφολκ, στην περιοχή της Ανατολικής Αγγλίας. 

Οι αρχαιολόγοι ανασκάπτουν την περιοχή από το 1938, όταν ανακαλύφθηκε ασύλητος χώρος ταφής πλοίου που περιείχε πολλά αγγλοσαξονικά κτερίσματα. Η τοποθεσία είναι σημαντική για την ιστορία του αγγλοσαξονικού βασιλείου της Ανατολικής Αγγλίας κατά τη διάρκεια μιας περιόδου που στερείται ιστορικής τεκμηρίωσης.

 Ανασκαφές 
Η ανακάλυψη των θησαυρών του Σάτον Χου οφείλεται στην περιέργεια και τις ενέργειες της Ίντιθ Πρίτι, η οποία το 1926 αγόρασε το αρχοντικό Σάτον Χου, που είχε χτιστεί το 1910, το κτήμα του οποίου περιλάμβανε τους ταφικούς τύμβους. Έχοντας ακούσει πολλά από ντόπιους για τον χρυσό που κρύβεται στους τύμβους, το 1938 ήρθε σε επικοινωνία με το Μουσείο του Ίπσουιτς που έστειλε τον ερασιτέχνη αρχαιολόγο Μπαζίλ Μπράουν τον Ιούνιο του 1938. 
μικρογραφία|250x250εσ|Το πλοίο-τάφος
Οι πρώτες ανασκαφές απογοήτευσαν - ο ταφικός θάλαμος που ανακαλύφθηκε είχε συληθεί από κυνηγούς θησαυρών. Οι ανασκαφές συνεχίστηκαν με ομάδα αρχαιολόγων και τον Μάιο του 1939 αποκαλύφθηκε ένας μεγάλος τύμβος - τα αποτελέσματα των ανασκαφών ξεπέρασαν τις πιο τρελές προσδοκίες των αρχαιολόγων: ήταν αγγλοσαξονικός τάφος-πλοίο του 7ου αιώνα με πλούσια αφιερώματα που προφανώς είχαν γλιτώσει από τυμβωρυχία. Το πλοίο είχε μήκος 27 μ., πλάτος 4,5 μ., 40 κουπιά και χώρο για περίπου 20 κωπηλάτες και στις δύο πλευρές. Δεν βρέθηκαν υπολείμματα πανιών. Επιμελητής του Βρετανικού Μουσείου το χαρακτήρισε «μία από τις πιο σημαντικές αρχαιολογικές ανακαλύψεις όλων των εποχών».

Μέσα στον ταφικό θάλαμο ανακαλύφθηκαν τα υπολείμματα ταφικού σκάφους. Εκπρόσωποι του Πανεπιστημίου του Κέιμπριτζ που έφτασαν στο σημείο διαπίστωσαν πλησιέστερες αρχαιολογικές αντιστοιχίες με τα ευρήματα στους ταφικούς χώρους της Σουηδίας στην Ούπλαντ και στην παλιά Ουψάλα, το μεγαλύτερο λατρευτικό και πολιτικό κέντρο της παγανιστικής Σκανδιναβίας, τώρα στα βόρεια προάστια της Ουψάλα. Σύμφωνα με τους αγγλικούς νόμους, οι ανακαλυφθέντες θησαυροί περιήλθαν στην κατοχή της κυρίας Πρίτι, η οποία μέσα σε λίγες μέρες αποφάσισε να δωρίσει όλα τα ευρήματα στο Βρετανικό Μουσείο, όπου φυλάσσονται μέχρι σήμερα, ορισμένα και στο Μουσείο του Ίπσουιτς. 

Οι ανασκαφές συνεχίστηκαν μετά το τέλος του Β' Παγκοσμίου Πολέμου και συνεχίζονται έως την εποχή μας.

 Ευρήματα 
αριστερά|μικρογραφία|Πόρπη μανδύα 
Τα ευρήματα του μεγάλου τύμβου είναι πολυάριθμα και ως επί το πλείστον κατασκευασμένα στη Βρετανία.  Μεταξύ των πιο σημαντικών είναι τα ακόλουθα:

 ένα επίχρυσο μπρούτζινο κράνος διακοσμημένο όπως άλλα κράνη που χρονολογούνται από τον 6ο αιώνα και βρέθηκαν στη Σουηδία, δεν έχει οποιονδήποτε χριστιανικό συμβολισμό. 
 μια μεγάλη στρογγυλή ασπίδα και ένα σπαθί με χρυσή λαβή, διακοσμημένο με γρανάτη.
 μια χρυσή πόρπη και ένα σκήπτρο σε σχήμα ελαφιού.

μικρογραφία|Το κράνος του Σάτον Χου

 μια στριφτή εξάχορδη λύρα τυλιγμένη σε δέρμα κάστορα.

 χρυσό κάλυμμα πορτοφολιού  
 περίπου 30 χρυσά νομίσματα της Μεροβίγγειας περιόδου.
 ασημικά βυζαντινής και αιγυπτιακής προέλευσης.
 Έξι δόρατα διαφορετικών τύπων.
 Ένα τσεκούρι με σιδερένια λαβή.

Η απουσία του σκελετού του πτώματος οδήγησε αρχικά τους ερευνητές να πιστέψουν ότι ο χώρος ήταν κενοτάφιο αλλά οι αναλύσεις εδάφους που διεξήχθησαν το 1967 βρήκαν ίχνη φωσφορικών αλάτων, υποστηρίζοντας την άποψη ότι το πτώμα είχε εξαφανιστεί στο όξινο έδαφος, αυτό υποδεικνύεται και από πιο πρόσφατες αναλύσεις. 

Ο ηγεμόνας που ήταν θαμμένος εκεί δεν έχει ταυτοποιηθεί αλλά από τη χρονολόγηση των νομισμάτων και άλλων στοιχείων θεωρείται ότι πιθανότατα ανήκει στον βασιλιά της Ανατολικής Αγγλίας Ρέντβαλντ (περ. 599–624). 

 Μεταγενέστερα 
Το 2002, ένα κέντρο επισκεπτών άνοιξε στο Σάτον Χου που εκθέτει αντίγραφα των ευρημάτων του 1939 και πλήρεις αναπαραστάσεις του ταφικού θαλάμου και του τάφου-πλοίου. Στα εγκαίνια, ο νομπελίστας ποιητής Σέιμους Χίνι διάβασε απόσπασμα από τη μετάφραση του Μπέογουλφ. Η επιλογή του εμβληματικού έπους της παλαιάς αγγλικής λογοτεχνίας δεν ήταν τυχαία, ούτε είναι τυχαίο ότι το κράνος από τον Σάτον Χου χρησιμοποιείται συχνά για την εικονογράφηση εκδόσεων. Άλλωστε, ο ταφικός χώρος κοντά στο Γούντμπριτζ έριξε κάποιο φως στον μέχρι τότε άγνωστο κόσμο των Άγγλων και Σαξόνων του 6ου-7ου αιώνα - τον ίδιο κόσμο που παρουσιάζεται στο αγγλοσαξονικό έπος.

Άλλα αγγλοσαξονικά αντικείμενα (όπως νομίσματα ή κοσμήματα) βρίσκονται σε όλη τη χώρα κάθε χρόνο, αλλά το Σάτον Χου ήταν ο πιο σημαντικός αρχαιολογικός χώρος μέχρι την ανακάλυψη του θησαυρού του Στάφορντσιρ τον Ιούλιο 2009.

 Εκθέματα 

 Παραπομπές 

Κατηγορία:Μεσαιωνική ιστορία της Αγγλίας
Κατηγορία:Αγγλοσαξονική Αγγλία 
Κατηγορία:Μεσαιωνικός πολιτισμός
Κατηγορία:Δυτική τέχνη
Κατηγορία:Μεσαιωνική τέχνη
Κατηγορία:Εκθέματα στο Βρετανικό Μουσείο